               ЕВРОПЕЙСКА КОМИСИЯ
            Брюксел, 5.6.2019
            COM(2019) 519 final
            Препоръка за
            ПРЕПОРЪКА НА СЪВЕТА
            относно националната програма за реформи на Нидерландия за 2019 г. и съдържаща становище на Съвета относно програмата за стабилност на Нидерландия за 2019 г.

               Препоръка за

               ПРЕПОРЪКА НА СЪВЕТА

               относно националната програма за реформи на Нидерландия за 2019 г. и съдържаща становище на Съвета относно програмата за стабилност на Нидерландия за 2019 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,

               като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики
                  1
               , и по-специално член 5, параграф 2 от него,

               като взе предвид Регламент (ЕС) № 1176/2011 на Европейския парламент и на Съвета от 16 ноември 2011 г. относно предотвратяването и коригирането на макроикономическите дисбаланси
                  2
               , и по-специално член 6, параграф 1 от него,

               като взе предвид препоръката на Европейската комисия,

               като взе предвид резолюциите на Европейския парламент,

               като взе предвид заключенията на Европейския съвет,

               като взе предвид становището на Комитета по заетостта,

               като взе предвид становището на Икономическия и финансов комитет,

               като взе предвид становището на Комитета за социална закрила,

               като взе предвид становището на Комитета за икономическа политика,

               като има предвид, че:

               (1)На 21 ноември 2018 г. Комисията прие годишния обзор на растежа, с което постави началото на европейския семестър за координация на икономическите политики за 2019 г. В него надлежно беше отчетен Европейският стълб на социалните права, обявен от Европейския парламент, Съвета и Комисията на 17 ноември 2017 г. Приоритетите на годишния обзор на растежа бяха одобрени от Европейския съвет на 21 март 2019 г. Въз основа на Регламент (ЕС) № 1176/2011 на 21 ноември 2018 г. Комисията прие също доклада за механизма за предупреждение, в който посочва, че Нидерландия е една от държавите членки, за които ще бъде извършен задълбочен преглед. На същата дата Комисията прие и препоръка за препоръка на Съвета относно икономическата политика на еврозоната, която беше одобрена от Европейския съвет на 21 март 2019 г. На 9 април 2019 г. Съветът прие препоръката относно икономическата политика на еврозоната („препоръка за еврозоната“).

               (2)Като държава членка, чиято парична единица е еврото, и с оглед на тясната взаимообвързаност между икономиките в икономическия и паричен съюз Нидерландия следва да гарантира пълното и своевременно изпълнение на препоръката за еврозоната в съответствие с препоръки 1 и 3 по-долу. По-специално инвестиционните мерки и мерките в подкрепа на растежа на заплатите ще подпомогнат изпълнението на първата препоръка за еврозоната, що се отнася до възстановяването на равновесието в еврозоната, данъчните мерки ще подпомогнат изпълнението на втората препоръка за еврозоната, що се отнася до борбата срещу агресивното данъчно планиране, а намаляването на склонността към задлъжняване на домакинствата ще подпомогне изпълнението на четвъртата препоръка за еврозоната, що се отнася до намаляването на преференциалното данъчно третиране на дълга при данъчното облагане.

               (3)Докладът за Нидерландия
                  3
                за 2019 г. беше публикуван на 27 февруари 2019 г. В него бяха оценени напредъкът на Нидерландия по изпълнението на специфичните препоръки, приети от Съвета на 13 юли 2018 г., последващите действия във връзка с препоръките, приети през предходните години, и напредъкът на държавата по изпълнението на националните ѝ цели по стратегията „Европа 2020“. В него бе включен и задълбочен преглед по член 5 от Регламент (ЕС) № 1176/2011, чиито резултати също бяха публикувани на 27 февруари 2019 г.
                  4
                Анализът на Комисията ѝ даде основание да заключи, че в Нидерландия са налице макроикономически дисбаланси. По-конкретно високото равнище на частния дълг и големият излишък по текущата сметка представляват източници на дисбаланси от трансгранично значение. Подкрепено от икономическия растеж, съотношението на частния дълг към БВП продължи тенденцията си към намаляване както за дълга на предприятията, така и за този на домакинствата, въпреки че остава голямо. При все това номиналният дълг на домакинствата бавно нараства на фона на покачващите се цени на жилищата.

               (4)На 29 април 2019 г. Нидерландия представи своята национална програма за реформи за 2019 г. и своята програма за стабилност за 2019 г. Двете програми бяха оценени едновременно, за да бъдат взети под внимание взаимовръзките между тях.

               (5)Съответните специфични за всяка държава препоръки бяха взети предвид при програмирането на европейските структурни и инвестиционни фондове (ЕСИ фондове) за периода 2014—2020 г. Както е предвидено в член 23 от Регламент (ЕС) № 1303/2013 на Европейския парламент и на Съвета
                  5
               , когато това е необходимо за подпомагане на изпълнението на съответните препоръки на Съвета, Комисията може да поиска от дадена държава членка да преразгледа своето споразумение за партньорство и съответните програми и да предложи промени в тях. Комисията предостави допълнителни подробности за начина, по който ще използва тази разпоредба, в насоките относно прилагането на мерките, обвързващи ефективността на ЕСИ фондовете с доброто икономическо управление
                  6
               ..

               (6)Спрямо Нидерландия понастоящем се прилагат предпазните мерки на Пакта за стабилност и растеж. В програмата си за стабилност за 2019 г. правителството планира намаляване на излишъка по консолидирания държавен бюджет от 1,5 % от БВП през 2018 г. на 0,0 % от БВП през 2022 г. Въз основа на преизчисленото структурно салдо
                  7
                средносрочната бюджетна цел — структурен дефицит в размер на 0,5 % от БВП — продължава да се преизпълнява през целия период на програмата. Според програмата за стабилност за 2019 г. се очаква съотношението на държавния дълг към БВП да намалее от 52,4 % от БВП през 2018 г. на 44,6 % от БВП през 2022 г. Макроикономическият сценарий, на който се основават тези бюджетни прогнози, е реалистичен. Съгласно прогнозата на Комисията от пролетта на 2019 г. се очаква структурното салдо да намалее от излишък в размер на 0,8 % от БВП през 2018 г. на 0,7 % от БВП през 2019 г. и 0,2 % от БВП през 2020 г. — над средносрочната бюджетна цел. Очаква се консолидираният държавен дълг да продължи да намалява устойчиво. Като цяло Съветът е на мнение, че се очаква Нидерландия да спази разпоредбите на Пакта за стабилност и растеж през 2019 г. и 2020 г. Същевременно, като се спазва средносрочната бюджетна цел, ще бъде важно да се използват фискални и структурни политики, за да се подпомогне увеличението на инвестициите.

               (7)Що се отнася до фискалната устойчивост, очакваното увеличение на публичните разходи за дългосрочни грижи показва средни по размер рискове за дългосрочната устойчивост. През 2015 г. правителството премести в общинската сфера голяма част от системата за дългосрочни грижи, за да се подобри нейната ефективност и да намалеят публичните разходи. Трябва да се наблюдава въздействието на тази реформа върху фискалната устойчивост.

               (8)От ноември 2018 г. средствата на Фонда за гарантиране на депозитите, който е независим правен субект, са преместени от отделна сметка в нидерландската централна банка в сметка в министерството на финансите. Нидерландският Фонд за гарантиране на депозитите се захранваше постепенно със средства и до този момент беше събрал около 1 милиард евро, като до 2024 г. банките трябваше да внесат още 4 милиарда евро, които трябваше да бъдат инвестирани в диверсифициран портфейл от нискорискови активи в съответствие с Директивата относно схемите за гарантиране на депозитите. Прехвърлянето на сметката на фонда намалява равнището на брутния дълг, но няма отражение върху бюджетния дефицит. След това прехвърляне министерството на финансите ще може да използва средствата за финансиране на държавните разходи, но ще трябва да ги предостави, ако се наложи да се плаща на вложителите или да се финансират интервенции в съответствие със законоустановения му мандат, което може да се отрази на финансовата стабилност.

               (9)Домакинствата в Нидерландия съчетават големи неликвидни активи в областта на жилищата и пенсиите с голяма задлъжнялост. Дългите счетоводни баланси на домакинствата ги правят уязвими на финансови и икономически сътресения. Голямата задлъжнялост на домакинствата се обяснява с щедрите данъчни облекчения за лихвите по ипотеките, но и с липсата на добре функциониращ среден сегмент на пазара на отдаване под наем и с високите задължителни пенсионни спестявания. Едно от ключовите предизвикателства за справянето с голямата задлъжнялост на домакинствата е свързано с жилищния пазар, където липсата на гъвкавост и водещите до нарушения стимули, трупани в продължение на десетилетия, формират моделите на жилищното финансиране и на спестяванията в сектора. От 2012 г. се прилагат редица мерки, които отчасти преодоляват този проблем. Обявеното ускоряване на намалението на данъчното приспадане на лихви по ипотеките е включено в закон и ще започне да се прилага през 2020 г. Въпреки това данъчното облекчение за плащанията по ипотеките продължава да е щедро и да води до значителна склонност към задлъжняване на домакинствата. Същевременно частният пазар на отдаване под наем, който е единственият несубсидиран сегмент, остава слабо развит, възлизайки на 13 % от общата стойност на жилищата. Липсата на добре функциониращ среден сегмент на пазара на отдаване под наем насърчава домакинствата по-скоро да закупуват вместо да наемат, което води до високи съотношения на дълга към дохода и до финансова уязвимост.

               (10)Въпреки че пенсионната система показва добри резултати по отношение на адекватността на пенсиите и фискалната устойчивост, тя страда от недостатъци от гледна точка на справедливостта между поколенията, прозрачността на пенсионните права и гъвкавостта. Освен това професионалните пенсионни вноски са високи и варират в зависимост от резултатите, постигани от пенсионните фондове. Поради това тя може да повлияе проциклично на разходите на домакинствата. Провеждането на реформа на пенсионната система може, в рамките на жизнения цикъл, да доведе до по-ниски задължителни пенсионни вноски и до по-стабилно потребление (или „изглаждане на потреблението“). Правителството възнамерява да проведе съществена реформа на втория стълб на пенсионната система, за да подобри обхвата и създаде по-прозрачна, по-гъвкава и по-справедлива в актюерски аспект система. Успоредна реформа на институциите на жилищния пазар и на пенсионната система има потенциала да съкрати счетоводните баланси на домакинствата и да намали уязвимостта на сектора на домакинствата по отношение на финансови и икономически сътресения с благоприятни последици за макроикономическата устойчивост и икономическия растеж.

               (11)Въпреки ниската безработица, високото равнище на свободните работни места и нарастващия недостиг на работници, номиналният растеж на заплатите остана умерен до момента (1,1 % през 2017 г. и 2,4 % през 2018 г.). Заплатите в колективните трудови договори се увеличиха средно с 2,1 % през 2018 г., докато заплатите в публичния сектор нараснаха с по-бързи темпове (с 3 % през втората половина на 2018 г.). Освен това бяха сключени колективни трудови договори, което доведе до номинално увеличение в размер на 7 % в рамките на 2 години за всички държавни служители в централното управление. Предоставено бе допълнително финансиране, за да се увеличат заплатите на учителите в началните училища. Освен това правителството прие няколко данъчни мерки, които намаляват данъчната тежест върху труда и имат за цел увеличаване на нетния разполагаем доход на домакинствата на работещите. Допълнителното увеличаване на разполагаемия доход на домакинствата чрез укрепване на условията, подкрепящи растежа на заплатите, и чрез реформа на втория стълб на пенсионната система, за да стане тя по-прозрачна, по-справедлива между поколенията и по-устойчива на сътресения, ще подпомогне вътрешното търсене и ще допринесе за възстановяването на равновесието в еврозоната.

               (12)Борбата срещу агресивното данъчно планиране е от съществено значение за подобряване на ефикасността и справедливостта на данъчните системи, както е отбелязано в препоръката за еврозоната за 2019 г. Разпространението между държавите членки на ефектите от стратегиите на данъкоплатците за агресивно данъчно планиране налага координирани действия на националните политики, които да допълват законодателството на ЕС. Нидерландия е предприела мерки срещу агресивното данъчно планиране, но високото равнище на плащанията през Нидерландия на дивиденти, авторски и лицензионни възнаграждения и лихви показва, че данъчните правила на държавата се използват от дружества, които прибягват към агресивно данъчно планиране. Голяма част от преките чуждестранни инвестиции се държи от „дружества със специална цел“. Липсата на удържани при източника данъци върху изходящи (т.е. от лица, пребиваващи в ЕС, към такива, които пребивават в трети държави) лихви и авторски и лицензионни възнаграждения може да доведе до пълно избягване на данъчно облагане на тези плащания, ако те не подлежат на облагане в юрисдикцията на получателя. Обявяването на програмата за реформи в областта на данъчното облагане, включително удържаните при източника данъци върху лихви и авторски и лицензионни възнаграждения в случай на злоупотреба или плащания към юрисдикции с ниски данъчни ставки, е положителна стъпка към намаляване на агресивното данъчно планиране и следва да се наблюдава отблизо.

               (13)Растежът на заетостта през последните години се дължи предимно на временна заетост и самостоятелна заетост, въпреки че растежът на работните места за работници с постоянни договори наскоро изпревари растежа на работните места за временна заетост. При все това делът на гъвкавата заетост остава висок и представлява значителен дял от пазара на труда. Високият процент на временните договори и бързото увеличение на самостоятелно заетите лица без служители се наблюдават в контекста на големи различия в приложимото трудово законодателство и защитата на труда, както и на различия в данъчното законодателство и законодателството в областта на социалната сигурност. Правителството прие пакет от мерки (проектозакон за пазара на труда в равновесие — Wet Arbeidsmarkt in Balans), за да се улесни наемането на постоянни служители и да се намали гъвкавостта на гъвкавите договори. След като бъдат приети от парламента, изпълнението на тези мерки (които следва да влязат в сила през 2020 г.) следва да се наблюдавано отблизо. Освен това бяха оповестени мерки за облекчаване на задължението на работодателите да продължат да плащат заплати в продължение на две години в случай на заболяване. До момента обаче не са приети други конкретни мерки. Поради това някои от тези институционални фактори продължават да създават финансови стимули за служителите да започнат да работят като самостоятелно заети лица или благоприятстват използването на статуса на самостоятелно заето лице без служители. Самостоятелно заетите лица са по-често недостатъчно застраховани срещу инвалидност, безработица и старост, което може да повлияе на устойчивостта на системата за социална сигурност в дългосрочен план. Освен това изпълнението на мерки за борба срещу фиктивната самостоятелна заетост е отложено до 2020 г.

               (14)Въпреки че пазарът на труда отчита като цяло добри резултати, насърчаването на равните възможности в областта на заетостта и активното приобщаване остава важно предизвикателство, особено за хората с мигрантски произход, за тези, които извършват дейност в периферията на пазара на труда, и за тези, които са икономически неактивни. Освен това продължава да съществува неоползотворен потенциал от работна ръка, по-специално сред големия брой жени, работещи на непълен работен ден.

               (15)Техническите и цифровите умения и квалифицираните специалисти са от решаващо значение за способността на икономиката на Нидерландия да създава иновации и за растежа на производителността. Това показва, че е необходимо да се инвестира повече в обучението, включително обучението за придобиване на цифрови умения, както и да се насърчават гъвкавите възможности за повишаване на квалификацията и преквалификация. Подобряването на способността на обществото да създава иновации също се нуждае от инвестиции, които да подкрепят образованието в областта на науката, технологиите, инженерството и математиката. Освен това увеличаването на инвестициите в уменията, образованието и обучението е от ключово значение за подобряване на достъпа до пазара на труда и на пригодността за заетост на лицата, намиращи се в периферията на пазара на труда, като същевременно се насърчават равните възможности и активното приобщаване.

               (16)Въпреки че интензитетът на инвестициите в научноизследователска и развойна дейност за Нидерландия е нараснал до над 2 %, той все още е доста под националната цел от 2,5 % и равнището на държавите с най-добри резултати. От гледна точка на производителността Нидерландия е една от държавите с най-добри резултати в много сектори. Поради това постоянният растеж на производителността зависи в много голяма степен от иновациите. Той ще бъде подпомогнат от допълнителни инвестиции в научноизследователската и развойната дейност и в иновациите, особено в частния сектор.

               (17)Енергийният преход и намаляването на емисиите на парникови газове се нуждаят от значителни инвестиции, за да се гарантира икономическо развитие, което е по-устойчиво и което използва ресурсите по-ефективно. Нидерландия вероятно ще преизпълни целите си за 2020 г. в областта на намаляването на емисиите на парникови газове, но за да постигне целите за 2030 г., ще трябва да предприеме допълнителни мерки. Целите за 2020 г. за ефективността на първичната енергия и енергията от възобновяеми източници няма да бъдат постигнати без допълнителни мерки. Целта за енергията от възобновяеми източници, която Нидерландия трябва да постигне до 2023 г. и определена от нейната цел в енергийното споразумение, би трябвало да е постижима благодарение на инвестициите във ветроенергийни паркове в морето. Правителството на Нидерландия предвижда да приеме до края на 2019 г. национален план в областта на енергетиката и климата, който ще съдържа преглед на нуждите ѝ от инвестиции до 2030 г. за различните измерения на енергийния съюз, включително енергията от възобновяеми източници, енергийната ефективност, сигурността на доставките, както и смекчаването на последиците от изменението на климата и адаптирането към него.

               (18)Задръстванията остават предизвикателство в Нидерландия, която е гъсто населена и добре оборудвана държава и ключов участник в сферата на логистиката на ЕС с най-голямото пристанище на ЕС (в Ротердам) и едно от най-големите летища (в Схипхол). Проблемът бе смекчен чрез изграждането на допълнителна инфраструктура, но продължава да съществува с високи социални разходи и огромни загуби на време в задръстванията.

               (19)Програмирането на средствата на ЕС за периода 2021—2027 г. може да допринесе за задоволяване на някои от нуждите, посочени в препоръките, по-специално в областите, обхванати от приложение Г към доклада за държавата
                  8
               . Това ще позволи на Нидерландия да използва тези средства по най-добрия начин за идентифицираните сектори.

               (20)В рамките на европейския семестър за 2019 г. Комисията направи цялостен анализ на икономическата политика на Нидерландия и го публикува в доклада за държавата за 2019 г. Освен това тя направи оценка на програмата за стабилност за 2019 г., на националната програма за реформи за 2019 г. и на последващите действия във връзка с препоръките, отправени към Нидерландия през предходните години. Тя взе предвид не само значението им за прилагането на устойчива фискална и социално-икономическа политика в Нидерландия, но и съответствието им с правилата и насоките на Съюза. Това отразява необходимостта от укрепване на цялостното икономическо управление на Съюза чрез оказване на принос на равнището на Съюза към бъдещите решения на национално равнище.

               (21)Предвид тази оценка, Съветът разгледа програмата за стабилност за 2019 г. и е на мнение
                  9
               , че се очаква Нидерландия да спази разпоредбите на Пакта за стабилност и растеж.

               (22)С оглед на задълбочения преглед, направен от Комисията, и на тази оценка Съветът разгледа националната програма за реформи за 2019 г. и програмата за стабилност за 2019 г. Неговите препоръки по член 6 от Регламент (ЕС) № 1176/2011 са отразени в препоръки 1 и 3 по-долу. Тези препоръки ще допринесат и за изпълнението на препоръката за еврозоната, и по-специално на първата и четвъртата препоръка за еврозоната. Фискалните политики, упоменати в препоръка 3, допринасят, наред с друго, за преодоляването на дисбалансите, свързани с излишъка по текущата сметка,

               ПРЕПОРЪЧВА на Нидерландия да предприеме през 2019 г. и 2020 г. следните действия:

               1.Да намали склонността към задлъжняване на домакинствата и нарушенията на жилищния пазар, включително чрез подкрепа на развитието на частния сектор за отдаване под наем. Да предприеме мерки вторият стълб на пенсионната система да стане по-прозрачен, по-справедлив между поколенията и по-устойчив на сътресения. Да приложи политики за увеличаване на разполагаемия доход на домакинствата, включително чрез укрепване на условията, подкрепящи растежа на заплатите, като същевременно зачита ролята на социалните партньори. Да предприеме мерки по отношение на характеристиките на данъчната система, които може да улесняват агресивното данъчно планиране, по-специално посредством изходящите плащания, а именно като изпълни обявените мерки.

               2.Да намали стимулите за самостоятелно заетите лица без служители, като същевременно насърчава подходящата социална закрила за самостоятелно заетите лица, и да се бори срещу фиктивната самостоятелна заетост. Да подсили всеобхватното учене през целия живот и да повиши уменията, по-специално на лицата, намиращи се в периферията на пазара на труда, и на неактивните лица.

               3.Като спазва средносрочната бюджетна цел, да използва фискални и структурни политики, за да подпомогне увеличението на инвестициите. Да съсредоточи свързаната с инвестициите икономическа политика върху научноизследователската и развойната дейност, по-специално в частния сектор, върху енергията от възобновяеми източници, енергийната ефективност и стратегиите за намаляване на емисиите на парникови газове и върху премахването на участъците с недостиг на транспортен капацитет.

               Съставено в Брюксел на […] година.

                     За Съвета

                     Председател

                     (1)

                        ОВ L 209, 2.8.1997 г., стр. 1.

                     (2)

                        ОВ L 306, 23.11.2011 г., стр. 25.

                     (3)

                        SWD(2019) 1018 final.

                     (4)

                        COM(2019) 150 final.

                     (5)

                        Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).

                     (6)

                        COM(2014) 494 final.

                     (7)

                        Салдо, коригирано спрямо фазата на икономическия цикъл, без еднократните и временните мерки, преизчислено от Комисията с помощта на общоприетата методика.

                     (8)

                        SWD(2019) 1018 final.

                     (9)

                        Съгласно член 5, параграф 2 от Регламент (ЕО) № 1466/97.


               ЕВРОПЕЙСКА КОМИСИЯ
            Брюксел, 5.6.2019
            COM(2019) 522 final
            Препоръка за
            ПРЕПОРЪКА НА СЪВЕТА
            относно националната програма за реформи на Португалия за 2019 г. и съдържаща становище на Съвета относно програмата за стабилност на Португалия за 2019 г.

               Препоръка за

               ПРЕПОРЪКА НА СЪВЕТА

               относно националната програма за реформи на Португалия за 2019 г. и съдържаща становище на Съвета относно програмата за стабилност на Португалия за 2019 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,

               като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики
                  1
               , и по-специално член 5, параграф 2 от него,

               като взе предвид Регламент (ЕС) № 1176/2011 на Европейския парламент и на Съвета от 16 ноември 2011 г. относно предотвратяването и коригирането на макроикономическите дисбаланси
                  2
               , и по-специално член 6, параграф 1 от него,

               като взе предвид препоръката на Европейската комисия,

               като взе предвид резолюциите на Европейския парламент,

               като взе предвид заключенията на Европейския съвет,

               като взе предвид становището на Комитета по заетостта,

               като взе предвид становището на Икономическия и финансов комитет,

               като взе предвид становището на Комитета за социална закрила,

               като взе предвид становището на Комитета за икономическа политика,

               като има предвид, че:

               (1)На 21 ноември 2018 г. Комисията прие годишния обзор на растежа, с което постави началото на европейския семестър за координация на икономическите политики за 2019 г. Тя взе предвид европейския стълб на социалните права, обявен от Европейския парламент, Съвета и Комисията на 17 ноември 2017 г. Приоритетите на годишния обзор на растежа бяха одобрени от Европейския съвет на 21 март 2019 г. На 21 ноември 2018 г., въз основа на Регламент (ЕС) № 1176/2011, Комисията прие доклада за механизма за предупреждение, в който беше посочено, че Португалия е една от държавите членки, за които ще се извърши задълбочен преглед. На същата дата Комисията прие и препоръка за препоръка на Съвета относно икономическата политика на еврозоната, която беше одобрена от Европейския съвет на 21 март 2019 г. На 9 април 2019 г. Съветът прие препоръката относно икономическата политика на еврозоната (наричана по-долу „препоръка за еврозоната“).

               (2)Като държава членка, чиято парична единица е еврото, и с оглед на тясната взаимообвързаност между икономиките в икономическия и паричен съюз, Португалия следва да гарантира пълното и навременно изпълнение на препоръката за еврозоната, както е посочено в препоръки 1—4 по-долу. По-специално съсредоточаването на икономическата политика, свързана с инвестиции, в посочените области и използването на извънредните приходи за намаляване на държавния дълг ще спомогне за изпълнението на втората препоръка за еврозоната по отношение на подкрепата за инвестициите и възстановяването на буферите. Мерките за намаляване на сегментирането на пазара на труда, както и за повишаване на уменията и на ефективността на мрежата за социална сигурност ще спомогнат за изпълнението на третата препоръка за еврозоната, що се отнася до функционирането на пазара на труда и системата на социална защита. Мерките за намаляване на регулаторната тежест ще спомогнат за изпълнението на първата препоръка за еврозоната, що се отнася до подобряването на стопанската среда и на производителността във връзка с възстановяването на равновесието в еврозоната. Увеличаването на ефективността на производствата по несъстоятелност или оздравяване ще спомогне за изпълнението на четвъртата препоръка за еврозоната, що се отнася до необслужваните кредити.

               (3)Докладът за Португалия за 2019 г.
                  3
                беше публикуван на 27 февруари 2019 г. В него бе оценен напредъкът на Португалия в изпълнението на специфичните за държавата препоръки, приети от Съвета на 13 юли 2018 г., последващите действия във връзка с препоръките, отправени към Португалия през предходните години, както и напредъкът на страната по националните ѝ цели по стратегията „Европа 2020“. В него бе включен и задълбоченият преглед по член 5 от Регламент (ЕС) № 1176/2011, чиито резултати също бяха публикувани на 27 февруари 2019 г.
                  4
                Анализът на Комисията ѝ даде основание да заключи, че в Португалия са налице макроикономически дисбаланси. По-специално високото равнище на натрупаните нетни външни задължения, частен и държавен дълг и високият дял на необслужваните кредити представляват слабости в условията на нисък ръст на производителността. Все още съществуват пропуски в политиката, особено по отношение на прилагането на набелязаните мерки за намаляване на необслужваните кредити и за подобряване на бизнес средата. Ще трябва да се наблюдават приемането и изпълнението на няколко плана за реформи, включително структурните реформи във фискалната област за укрепване на устойчивостта на публичните финанси.

               (4)На 30 април 2019 г. Португалия представи своята национална програма за реформи за 2019 г. и своята програма за стабилност за 2019 г. Двете програми бяха оценени едновременно, за да бъдат отчетени взаимовръзките между тях.

               (5)Съответните специфични за всяка държава препоръки бяха взети предвид при програмирането на европейските структурни и инвестиционни фондове (наричани по-долу „ЕСИ фондове“) за периода 2014—2020 г. Както е предвидено в член 23 от Регламент (ЕС) № 1303/2013 на Европейския парламент и на Съвета
                  5
               , когато това е необходимо за подпомагане на изпълнението на съответните препоръки на Съвета, Комисията може да поиска от дадена държава членка да преразгледа своето споразумение за партньорство и съответните програми и да предложи промени в тях. Комисията предостави допълнителни подробности за начина, по който ще използва тази разпоредба, в насоките относно прилагането на мерките, обвързващи ефективността на ЕСИ фондовете с доброто икономическо управление
                  6
               .

               (6)Понастоящем спрямо Португалия се прилагат предпазните мерки на Пакта за стабилност и растеж и преходното правило за дълга. В своята програма за стабилност за 2019 г. Португалия планира да постигне номинален дефицит от 0,2 % от БВП през 2019 г., излишък от 0,3 % от БВП през 2020 г.и по-нататъшно подобряване до постигане на излишък от 0,7 % от БВП до 2022 г. Тези планове включват само частично потенциалното увеличение на дефицита, до което водят мерките за подпомагане на банките от 2020 г. нататък. Въз основа на преизчисленото структурно салдо е планирано средносрочната бюджетна цел, която е променена от структурен излишък от 0,25 % от БВП през 2019 г. на балансирана бюджетна позиция в структурно изражение през 2020 г., да бъде постигната през 2020 г. В програмата за стабилност за 2019 г. се предвижда съотношението на консолидирания държавен дълг към БВП да достигне 118,6 % през 2019 г. и 115,2 % през 2020 г., като се очаква през 2022 г. то да бъде 103,7 %. Макроикономическият сценарий, на който се основават тези бюджетни прогнози, е реалистичен за 2018 г. и 2019 г., а за следващите години — оптимистичен. В същото време мерките, необходими за подкрепа на планираните цели за дефицита от 2019 г. нататък, все още не са достатъчно конкретизирани.

               (7)Програмата за стабилност за 2019 г. не предоставя информация относно отражението върху бюджета от извънредните разходи във връзка с превантивните мерки за защита на националната територия срещу горски пожари вследствие на избухналите през 2017 г. мащабни горски пожари. С писмо от 9 май 2019 г. обаче португалските органи предоставиха достатъчно сведения за обхвата и естеството на тези допълнителни бюджетни разходи. По-специално в писмото се посочва, че в изпълнението на бюджета за 2018 г. са включени извънредни разходи в размер на около 0,04 % от БВП, свързани с превантивни мерки за защита на националната територия срещу горски пожари. В писмото от 9 май 2019 г. се посочват разходите, свързани с управлението на извънредни ситуации, класифицирани като еднократни мерки, както и разходите за превенция. Поради интегрирания характер на тези разходи и пряката връзка с мащабните горски пожари през 2017 г. специфичното третиране на разходите за предотвратяване на горски пожари би могло да се вземе предвид при прилагане на клаузата за „необичайно събитие“. Според Комисията допустимите допълнителни разходи през 2018 г възлизат на 0,04 % от БВП за превантивни мерки. Разпоредбите, съдържащи се в член 5, параграф 1 и член 6, параграф 3 от Регламент (ЕО) № 1466/97, позволяват посрещането на тези допълнителни разходи, доколкото безпрецедентните мащабни горски пожари се смятат за необичайни събития, отражението им върху публичните финанси на Португалия е значително и устойчивостта не би била засегната, ако се разреши временно отклоняване от плана за корекции за постигане на средносрочната бюджетна цел. Ето защо размерът на изискваната корекция за постигане на средносрочната бюджетна цел за 2018 г. е намален, за да се вземат под внимание тези допълнителни разходи.

               (8)На 13 юли 2018 г. Съветът препоръча на Португалия да гарантира, че номиналният темп на растеж на нетните първични държавни разходи
                  7
                не надвишава 0,7 % през 2019 г., което съответства на годишна корекция на структурното салдо от 0,6% от БВП. Въз основа на прогнозата на Комисията от пролетта на 2019 г. съществува риск от съществено отклонение от препоръчаната корекция през 2019 г.

               (9)Португалия следва да постигне своята средносрочна бюджетна цел през 2020 г., като се вземе предвид допуснатото отклонение, свързано с извънредните събития, за които е предоставено временно отклонение. Въз основа на прогнозата на Комисията от пролетта на 2019 г. това е съвместимо с максимален номинален темп на растеж на нетните първични държавни разходи от 1,5 %, което съответства на годишна структурна корекция от 0,5 % от БВП. Въз основа на прогнозата на Комисията от пролетта на 2019 г. при непроменени политики съществува риск от съществено отклонение от препоръчаната корекция през 2020 г. Същевременно Португалия се очаква да спази преходното правило за дълга през 2019 г. в резултат на разрешеното годишно отклонение в размер на 0,25 %, но prima facie не се предвижда да спази правилото за дълга през 2020 г. Като цяло Съветът е на мнение, че за да се спазят разпоредбите на Пакта за стабилност и растеж, необходимите мерки следва да се вземат още през 2019 г. Би било от значение да се използват всякакви извънредни приходи за допълнителното намаляване на съотношението на консолидирания държавен дълг към БВП.

               (10)Укрепването на фискалната устойчивост на Португалия зависи от трайната благоприятстваща растежа фискална консолидация, като има възможност все пак за подобряване на качеството на публичните финанси и за увеличаване на ролята на разходите за растежа чрез подпомагане на инвестициите (вж. по-долу). Въпреки че се увеличиха през 2018 г., публичните инвестиции останаха много ниски в сравнение със стандартите на ЕС и са неизменно под собствените цели на правителството. Прилагането на закона за контрол на поетите задължения, стриктното и навременно изпълнение на закона за бюджетната рамка и продължаващите усилия за рационализиране остават от решаващо значение за подобряване на контрола върху разходите и повишаване на тяхната ефективност. Неотдавнашните самостоятелни прегледи на разходите от долу нагоре в конкретни сектори доведоха до ограничени като цяло икономии от повишаването на ефективността. Наместо това, за да се постигне по-висока ефективност, прегледите на разходите следва да се превърнат в обичайна характеристика на бюджетната рамка на Португалия. Освен това са все още необходими по-задълбочени реформи за повишаването на ефективността, както и ясна насоченост „отгоре надолу“ към ограничаване на общите разходи. Това следва до голяма степен да се основава на стратегия за реформа на публичната администрация, целяща по-добро съгласуване на равнищата на публична заетост с необходимостта от предоставяне на ефективни услуги, което включва подпомагане на преразпределянето и преквалификацията на персонала и насърчаване на индивидуалните резултати и привлекателността на публичните служби за висококвалифицирания персонал.

               (11)Публичните финанси на Португалия са под непрекъснат натиск от неблагоприятни демографски тенденции, по-специално отрицателните последици от застаряването на населението, особено за устойчивостта на пенсионните и здравните системи. Макар че предишните реформи подобриха дългосрочната устойчивост на пенсионната система, текущите увеличения на специалните пенсии и реформите за ранно пенсиониране доведоха до допълнително дискреционно увеличение на пенсионните разходи в допълнение към основната тенденция към нарастване на пенсиите, породена от застаряването на населението. Общата устойчивост на пенсионната система може да бъде изложена на риск, ако не са налице адекватни компенсаторни мерки. През 2018 г. в сектора на здравеопазването продължи да бъде насърчавана разходната ефективност, включително чрез засилено използване на централизирани покупки и по-широко използване на генерични и биоподобни лекарствени продукти. В същото време трайно високите просрочени задължения на болниците са резултат от неадекватно планиране и изпълнение на бюджета и от слабости в счетоводния контрол и управленските практики. Временните намаления при просрочените задължения на болниците през 2018 г. се дължат основно на значителни извънредни мерки за изчистване на задълженията. Новата програма за 2019 г. има за цел структурно покриване на просрочените задължения на болниците чрез въвеждане на нов модел на управление за държавните болници в съчетание със значително увеличение на годишните им бюджети. Способността на тази програма да забави натрупването на просрочени плащания на болниците в краткосрочен план, и по този начин да доведе до структурно намаление на размера на техните задължения, зависи в изключително голяма степен от нейното навременно и ефективно изпълнение.

               (12)Повишаването на нетните приходи на държавните предприятия и намаляването на техния дълг би спомогнало за повишаване на устойчивостта на публичните финанси на Португалия. Органите планират нетните приходи на държавните предприятия като цяло да се доближат до равнище, близко до салдото през 2019 г., което означава забавяне в сравнение със заявеното по-рано, когато целта беше подобен резултат още през 2018 г. Освен това бяха забавени мерките за спазването на първоначалните планове за дейността и усилията за гарантиране на по-навременен, прозрачен и всеобхватен мониторинг, както бе бавно и превръщането им в корективни действия, когато това бе необходимо. По-специално не е гарантирано достатъчно равнище на предварителна прозрачност по отношение на финансирането на държавните предприятия чрез рекапитализации и заеми.

               (13)Въпреки продължаващото изпълнение на някои мерки за намаляване на сегментирането на пазара на труда, като например укрепването на инспектората по труда и стартирането на програма за интеграция на работниците на несигурни работни места в публичния сектор, делът на временно наетите работници в Португалия надхвърля все още средния за Съюза. Повече мерки, съгласувани между правителството, представителите на работодателите и работниците, целящи намаляването на сегментирането на пазара на труда и насърчаването на колективното договаряне, все още не са приети от парламента и не са се превърнали в конкретно законодателство.

               (14)По-добрите условия на пазара на труда доведоха до по-нисък брой на изложените на риск от бедност или социално изключване. Въпреки това подобрение, неравенството в доходите остава високо, а въздействието на социалните трансфери върху намаляването на бедността е ограничено. Макар че неравенството в доходите в Португалия намалява, то остава значително по-високо от средното за ЕС. Адекватността на схемата за минимален доход е сред най-ниските в ЕС, като осигурява доходи, равни само на само 40 % от националния праг на бедност. Ако не бъде преразгледана, ниската ефективност на социалните трансфери може да бъде подложена на сериозни изпитания в случай на бъдещо забавяне на икономиката, което особено ще засегне уязвимите лица.

               (15)Ниското ниво на квалификация на работниците е пречка пред растежа на инвестициите и производителността. Около 50 % от населението на възраст 25—64 години има ниска степен на образование, което е значително над средното равнище за Съюза от 22 % през 2018 г. Слабата наличност на квалифициран персонал е според дружествата значителна пречка за инвестициите. По-специално по отношение на ученето за възрастни има възможност за допълнително ангажиране на ниско квалифицираните (чието участие в ученето е под средното за Съюза равнище) и за разширяване на целевите публични стимули за малките и средните предприятия да обучават своите служители. Уменията в областта на цифровите технологии представляват особено предизвикателство, като 50 % от португалското население не разполага с основни цифрови умения в сравнение със средната стойност за Съюза от 43 %. Инвестициите в образованието и обучението, включително инфраструктурата, са от ключово значение за подобряване на пригодността за заетост и социалната мобилност.

               (16)Продължават да действат мерки за увеличаване на броя на записаните във висшето образование, например значително увеличение на стипендиите, като част от усилията за повишаване на броя на завършилите висше образование. Сред лицата на възраст между 30 и 34 години в Португалия 33,5 % са завършили висше образование, което все още е под средното за ЕС равнище от 40,7 %. Този нисък процент е траен, особено на дипломираните лица в областта на информационните и комуникационните технологии, природните науки, математиката и статистиката, като това може да има отрицателни последици за растежа на производителността и за капацитета за иновации на Португалия. Макар че правителството се опитва да се справи с проблема чрез увеличаване на броя на учебните бройки в тези области и чрез извършване на преглед на системата за висше образование, са необходими повече усилия.

               (17)Делът на необслужваните кредити във финансовата система остава относително висок — 11,3 %. Независимо от това, повечето банки отбелязаха значителен напредък в изпълнението на целите за намаляване на необслужваните кредити. Вторичният пазар на необслужвани активи набра скорост, като банките също така ускориха отписването на активи и необслужваните кредити. Разбивката на необслужваните заеми продължава да показва постоянно висок дял (65 %) на необслужваните корпоративни заеми. През последните няколко години органите предприеха редица правни и институционални реформи в областта на несъстоятелността и принудителното изпълнение на задълженията. Въпреки това, средната продължителност на производствата по несъстоятелност продължава да бъде висока, както и броят на висящите съдебни дела. Правните и съдебните рамки въздействат силно върху събирането на вземания и изгледите за ефективно изземване на обезпечението. Дългата средна продължителност на процедурите по събиране на вземания оказва натиск върху цените, прилагани от пазара към необслужваните активи.

               (18)Реформите, насочени към административно опростяване, до голяма степен отсъстват, тъй като усилията в тази област са предимно ограничени до повсеместно прилагане на дематериализиране на процедурите и принципа за еднократност. Следва да се даде приоритет по-специално на ограничаването на броя на документите, които трябва да се представят, както и това, разрешителните режими да се заменят с прости декларации за съответствие с приложимите условия, или — за по-чувствителните сектори — да се опростят разрешенията, като се намали времето за вземане на решения и се възприеме мълчаливото съгласие. Все още липсва рационализирането на процедурите за конкретни сектори. Все още съществуват прекомерни административни разходи, по-специално в строителния сектор. Освен това недостатъците при планирането и мониторинга на обществените поръчки възпрепятстват конкуренцията. Изпълнението на обществените поръчки би могло да се подобри чрез въвеждане на структурирано и количествено планиране и чрез осигуряване на по-строг надзор на етапа на изпълнение на договорите. Въпреки значителното намаляване на пряко възложените обществени поръчки между 2017 г. и 2018 г., тяхното използване продължава да бъде високо.

               (19)В контекста на програмата за оказване финансова помощ Португалия положи усилия за намаляване на регулаторната тежест за силно регулираните професии, по-специално с въвеждането на рамковия закон от 2013 г. В някои случаи обаче този напредък бе спрян или дори обърнат с приемането на подзаконови актове за отделните професии и въвеждането на забрана за корпоративните групи. Преобладават регулаторните и административните ограничения за бизнес услугите и професионалните услуги, което поражда опасения относно конкуренцията, ценовите равнища, иновациите и качеството на услугите. До този момент не са оповестени планове за реформи в отговор на препоръките на Комисията относно регулирането на професионалните услуги
                  8
                или в отговор на прегледа на ОИСР от 2018 г. относно оценката на конкуренцията при саморегулираните професии в Португалия (в сътрудничество с португалския орган за защита на конкуренцията).

               (20)Условията за достъп на предприятията до финансиране се подобряват през последните няколко години и понастоящем делът на предприятията, които отчитат достъпа до финансиране като основна трудност пред инвестициите, е в съответствие със средната стойност за ЕС. Португалските органи стартираха и засилиха редица инициативи в тази област, като например програмата Capitalizar и други програми, насочени към конкретни видове дружества или сектори. Въпреки това, португалските предприятия все още силно разчитат на собствените си ресурси за финансирането на инвестиции, а значителна част от банковите заеми са за предприятия с много ниска производителност. Ниското ниво на инвестирания капитал на отделен работник представлява основна пречка за подобряване на производствената структура на португалската икономика. В този контекст е важно продуктивните инвестиции да се увеличат, като същевременно постепенно биват пренасочени към предприятията с потенциал за растеж и секторите с високи нива на производителност. Въпреки че през последните няколко години се увеличават и други източници на финансиране, като например рисковия капитал и собствения капитал, те остават значително по-ниски от средните за ЕС.

               (21)Съдебната система става по-ефективна, но продължава да е изправена пред критични предизвикателства като дълги процедури и голям брой висящи дела, по-специално в административните и данъчните съдилища. При все че продължават усилията за борба с корупцията, предотвратяването на корупцията продължава да бъде проблем, дължащ се на липсата на координирана стратегия и на разпокъсани отговорности.

               (22)Инвестициите в научноизследователска и развойна дейност напоследък започнаха отново да нарастват, но все още са недостатъчни за повдигане на нивото на португалската национална система за научни изследвания и иновации. След години на спад делът на разходите за научноизследователска и развойна дейност спрямо БВП нарасна напоследък, като през 2017 г. интензивността на извършената от предприятията научноизследователската и развойната дейност надмина леко тази на публичната научноизследователска и развойна дейност. Малък напредък е постигнат в подобряването на икономическата структура на Португалия в посока на по-голям дял от добавена стойност в производството на високотехнологични продукти и в услугите, свързани с интензивно използване на знания. Насърчаването на инвестициите в нематериални активи, включително научноизследователска и развойна дейност, но също така и управленски умения, финансова грамотност и цифрови умения, така че да се даде възможност на предприятията да се разрастват, да увеличават капацитета си за иновации и да навлизат на експортни пазари, предлага на Португалия значителен потенциал за по-висок растеж на инвестициите и производителността.

               (23)Недостатъчните морски и железопътни връзки правят по-трудно за ориентираните към износ предприятия да се възползват в пълна степен от потенциала на единния пазар. Поради географското си положение Португалия е естествена входна точка за морския транспорт, особено при трансатлантическите маршрути. Навременните инвестиции в новите контейнерни терминали в Синиш и Барейру (Terminal Vasco da Gama) и приключването на текущите инвестиционни проекти в другите основни португалски пристанища (Виана-ду-Каштелу, Леиксоеш, Авейру, Фигейра-да-Фош, Сетубал) биха увеличили капацитета за обработване на контейнери на тези пристанища. Железниците все още са недостатъчно използвани във връзките с Испания (както по коридора „Изток—Запад“, така и по „Север—Юг“). Разработването на цялостен иберийски план, който включва определяне на междинните етапи, терминалите, междусистемните връзки, които са необходими, за да се извлече полза от модернизирането на испанската мрежа, както и внедряването на стандартното междурелсие на Международния съюз на железниците, ще спомогнат за по-високите резултати на международния железопътен транспорт на Португалия.

               (24)Инвестициите в ефективно използване на ресурсите и адаптиране към изменението на климата биха подпомогнали постигането на дългосрочен устойчив растеж. Предвиждането на неблагоприятните последици от изменението на климата, като наводнения и горски пожари, остава предизвикателство в Португалия. Продължават да са налице предизвикателства пред постигането на целта за енергийна ефективност за 2020 г., като последните данни за 2017 г. показват, че потреблението на енергия нараства. Все още има широк резерв за подобряване на енергийната ефективност на сградите и намаляване на потреблението на енергия в предприятията. По-добрата енергийна свързаност на Иберийския полуостров би могла да позволи по-голяма конкуренция и да улесни навлизането на енергията от възобновяеми източници.

               (25)Програмирането на средствата от ЕС за периода 2021—2027 г. би могло да спомогне за справяне с някои от пропуските, установени в препоръките, по-специално в областите, обхванати от приложение Г към доклада за страната
                  9
               . Това би позволило на Португалия да използва по най-добрия начин тези фондове по отношение на определените сектори, като се отчитат регионалните различия и особеното положение на най-отдалечените региони. Укрепването на административния капацитет на страната за управление на тези средства е важен фактор за успеха на тази инвестиция.

               (26)В рамките на европейския семестър за 2019 г. Комисията направи цялостен анализ на икономическата политика на Португалия, който беше публикуван в доклада за страната за 2019 г. Тя оцени също програмата за стабилност за 2019 г. и националната програма за реформи за 2019 г., както и последващите действия по препоръките, отправени към Португалия през предходните години. Комисията взе предвид не само тяхното значение за провеждането на устойчива бюджетна и социално-икономическа политика в Португалия, но и тяхното съответствие с правилата и насоките на Съюза предвид необходимостта от засилване на цялостното икономическо управление на Съюза чрез принос на равнището на Съюза към бъдещите национални решения.

               (27)С оглед на тази оценка Съветът разгледа програмата за стабилност за 2019 г., като становището му
                  10
                е изразено по-специално в препоръка 1 по-долу.

               (28)С оглед на задълбочения преглед, направен от Комисията, и на тази оценка Съветът разгледа националната програма за реформи за 2019 г. и програмата за стабилност за 2019 г. Неговите препоръки по член 6 от Регламент (ЕС) № 1176/2011 са отразени в препоръки 1—4 по-долу. Тези препоръки допринасят също за изпълнението на препоръката за еврозоната, и по-специално първата, втората и четвъртата препоръка за еврозоната. Посочените в препоръка 1 фискални политики допринасят inter alia за справяне с дисбалансите, свързани с високия държавен дълг.

               ПРЕПОРЪЧВА на Португалия да предприеме следните действия през 2019 г. и 2020 г.:

               1.Да постигне своята средносрочна бюджетна цел през 2020 г., като се вземе предвид допуснатото отклонение, свързано с извънредните събития, за които е предоставено временно отклонение. Да използва извънредните приходи, за да ускори намаляването на съотношението на консолидирания държавен дълг към БВП. Да подобри качеството на публичните финанси посредством даването на приоритет на разходите за стимулиране на растежа, като същевременно укрепи цялостния контрол на разходите, ефективността на разходите и съответното бюджетиране, с акцент по-специално върху трайното намаляване на просрочените задължения на болниците. Да подобри финансовата устойчивост на държавните предприятия, като същевременно осигури по-навременно, прозрачно и всеобхватно наблюдение.

               2.Да приеме мерки за справяне със сегментирането на пазара на труда. Да подобри нивото на уменията на населението, по-специално неговата цифрова грамотност, включително чрез повишаване на съответствието на ученето за възрастни с нуждите на пазара на труда. Да увеличи броя на завършилите висше образование, особено в областта на науките и информационните технологии. Да подобри ефективността и адекватността на мрежата за социална сигурност.

               3.Да съсредоточи свързаната с инвестиции икономическа политика върху научните изследвания и иновациите, железопътния транспорт и пристанищната инфраструктура, прехода към нисковъглеродна икономика и разширяването на енергийните междусистемни връзки, като се вземат предвид регионалните различия.

               4.Да даде възможност за по-бързо изземване на обезпечението, обвързано с необслужваните заеми, чрез увеличаване на ефективността на процедурите по несъстоятелност и събиране на вземания. Да намали административната и регулаторната тежест върху предприятията, главно чрез намаляване на специфичните за секторите пречки пред лицензирането. Да разработи пътна карта за намаляване на ограниченията в силно регулираните професии. Да повиши ефективността на административните и данъчните съдилища, по-специално чрез намаляване на продължителността на производствата.

               Съставено в Брюксел на […] година.

                     За Съвета

                     Председател

                     (1)

                        ОВ L 209, 2.8.1997 г., стр. 1.

                     (2)

                        ОВ L 306, 23.11.2011 г., стр. 25.

                     (3)

                        SWD(2019) 1021 final.

                     (4)

                        COM(2019) 150 final.

                     (5)

                        Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕС) № 1083/2006 на Съвета (ОВ L 347, 20.12.2013 г., стр. 320).

                     (6)

                        COM(2014) 494 final.

                     (7)

                        Нетните първични държавни разходи се състоят от общите държавни разходи с изключение на разходите за лихви, разходите по програми на Съюза, които изцяло се покриват от приходи от фондове на Съюза, и недискреционните промени в разходите за обезщетения при безработица. Държавните разходи за бруто образуване на основен капитал се изглаждат за период от 4 години. Дискреционните мерки по отношение на приходите и предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани.

                     (8)

                        SWD(2016) 436 final.

                     (9)

                        SWD(2019) 1021 final.

                     (10)

                        Съгласно член 5, параграф 2 от Регламент (ЕО) № 1466/97 на Съвета.


               ЕВРОПЕЙСКА КОМИСИЯ
            Брюксел, 29.11.2019
            COM(2019) 622 final
            Препоръка за
            РЕШЕНИЕ НА СЪВЕТА
            за разрешаване на започването на преговори за изменение на Протокола към Спогодбата за международни случайни превози на пътници, извършвани с автобуси (Интербус), относно международните редовни и специализирани редовни превози на пътници, извършвани с автобуси, и на Протокола за изменение на Спогодбата за международни случайни превози на пътници, извършвани с автобуси (Интербус), с което се предоставя възможността за присъединяване на Кралство Мароко

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕПОРЪКАТА

                  Спогодбата за международни случайни превози на пътници, извършвани с автобуси (
                     1
                  ) (наричана по-долу „спогодбата Интербус“), влезе в сила на 1 януари 2003 г. Европейският съюз е договаряща се страна по нея (
                     2
                  ).

                  Понастоящем спогодбата Интербус обхваща международните случайни превози на пътници, извършвани с автобуси.

                  На 5 декември 2014 г. (
                     3
                  ) Съветът упълномощи Комисията да започне преговори от името на Европейския съюз за разширяване на приложното поле на спогодбата Интербус, така че да включва редовни и специализирани редовни превози на пътници, извършвани с автобуси. В рамките на предоставените от Съвета пълномощия Комисията договори протокол, с който се предоставя възможност на Кралство Мароко да се присъедини към спогодбата Интербус.

                  По предложение на Комисията Съветът прие на 16 юли 2018 г. (
                     4
                  ) решения за подписването на двата протокола.

                  Член 20, параграф 1 от Протокола към Спогодбата за международни случайни превози на пътници, извършвани с автобуси (спогодбата Интербус), относно международните редовни и специализирани редовни превози на пътници, извършвани с автобуси (наричан по-нататък „Протокол за редовните и специализираните редовни превози“) и член 2 от Протокола за изменение на Спогодбата за международни случайни превози на пътници, извършвани с автобуси (Интербус), с което се предоставя възможността за присъединяване на Кралство Мароко (наричан по-нататък „Протокол относно Кралство Мароко“), постановяват съответно, че: „Настоящият протокол е открит за подписване в Брюксел от 16.7.2018 г. до 16.4.2019 г. в Генералния секретариат на Съвета на Европейския съюз, който е депозитар на протокола.“

                  Преди крайния срок за подписване, т.е. 16.4.2019 г., само една договаряща страна по спогодбата Интербус подписа Протокола за редовни и специализирани редовни превози, а четири договарящи страни по спогодбата Интербус подписаха протокола относно Кралство Мароко.

                  Протоколът за редовни и специализирани редовни превози предвижда по отношение на влизането му в сила, че съответните разпоредби на спогодбата Интербус, по-специално членове 27 и 28 от нея, се прилагат mutatis mutandis. Съгласно тези разпоредби спогодбата се одобрява или ратифицира от подписалите я страни в съответствие с техните собствени процедури и влиза в сила за договарящите страни, които са я одобрили или ратифицирали, когато четири договарящи страни, включително ЕС, са я одобрили или ратифицирали. Позоваването на подписалите страни означава, че за да може Протоколът за редовни и специализирани редовни превози да влезе в сила, ще е необходимо най-малко четири договарящи страни да са го подписали и впоследствие да са го одобрили или ратифицирали. Както бе посочено по-горе, преди изтичането на срока, през който Протоколът за редовни и специализирани редовни превози беше открит за подписване, той бе подписан единствено от Съюза.

                  Протоколът относно Кралство Мароко, от своя страна, предвижда той да бъде подписан, одобрен или ратифициран от подписалите страни в съответствие с техните собствени процедури. Той обаче не предвижда присъединяването на договарящи страни, които не са го подписали и одобрили или ратифицирали. Както бе посочено по-горе, преди изтичането на срока, през който Протоколът относно Кралство Мароко беше открит за подписване, той не беше подписан от всички договарящи страни по спогодбата Интербус.

                  Предвид горепосоченото, освен ако сроковете за подписване на протоколите не бъдат удължени или премахнати, никоя договаряща страна по спогодбата Интербус няма да може да ги подпише и съответно да ги одобри или ратифицира, с което да стане също договаряща страна по протоколите. Това би имало сериозни последици: Протоколът за редовни и специализирани редовни превози не може да влезе в сила, тъй като за него са необходими четири ратификации, а Протоколът относно Кралство Мароко, подписан и одобрен или ратифициран от четири договарящи страни по спогодбата Интербус, би могъл да влезе в сила, обхващайки единствено четири от осем настоящи договарящи страни, което би усложнило неоправдано управлението на цялата спогодба Интербус и реално би попречило на Кралство Мароко да влезе в договорни отношения с всички договарящи страни по спогодбата Интербус.

                  Освен това, ако Кралство Мароко се присъедини към спогодбата Интербус преди всички настоящи договарящи страни по нея да са ратифицирали протокола относно Кралство Мароко, това на практика би създало нова спогодба Интербус с по-малко страни по нея в рамките на основната спогодба (една спогодба с Кралство Мароко и договарящите страни, за които протоколът би влязъл в сила, и още една — с настоящите осем договарящи страни, но без Кралство Мароко). Такава договореност не е предвидена в спогодбата Интербус и ще направи практически невъзможно нейното управление. Поради това би било целесъобразно да се измени член 4 от Протокола относно Кралство Мароко, така че посоченият протокол да влезе в сила едва след като всички договарящи страни го одобрят или ратифицират.

                  Тъй като междувременно една от договарящите страни по спогодбата Интербус е променила своето официално наименование, а именно Република Северна Македония, би било уместно двата протокола да се изменят и да посочват тази договаряща страна с нейното ново наименование.

                  Изменението на протоколите не следва да засяга валидността на вече положените подписи.

               2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

                  Комисията не е извършила оценка на въздействието, нито е използвала външен експертен опит по отношение на измененията, предложени в настоящата препоръка, тъй като те не се отнасят до същността на двата протокола.

               3. ПРАВНИ ЕЛЕМЕНТИ НА ПРЕПОРЪКАТА

               •Правно основание

                  Правното основание е Договорът за функционирането на Европейския съюз (ДФЕС), и по-специално член 218, параграфи 3 и 4 от него.

               •Субсидиарност (за неизключителната компетентност) и пропорционалност

                  Субсидиарността или пропорционалността не са засегнати, тъй като, първо, въпросът е от изключителната външна компетентност на Съюза.

               •Съгласуваност с действащите разпоредби в тази област на политиката

                  Предложената препоръка е в съответствие с общата транспортна политика и други външни политики на Съюза.

               4. ОТРАЖЕНИЕ ВЪРХУ БЮДЖЕТА

                  Няма.

               Препоръка за

               РЕШЕНИЕ НА СЪВЕТА

               за разрешаване на започването на преговори за изменение на Протокола към Спогодбата за международни случайни превози на пътници, извършвани с автобуси (Интербус), относно международните редовни и специализирани редовни превози на пътници, извършвани с автобуси, и на Протокола за изменение на Спогодбата за международни случайни превози на пътници, извършвани с автобуси (Интербус), с което се предоставя възможността за присъединяване на Кралство Мароко

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия
                  5
               ,

               като има предвид, че:

               1)Сключването на Спогодбата за международни случайни превози на пътници, извършвани с автобуси (Интербус), бе одобрено от името на Съюза с решение на Съвета от 3 октомври 2002 г.
                  6
               . Спогодбата Интербус влезе в сила на 1 януари 2003 г.

               2)Съветът прие Решение (ЕС) 2018/1195
                  7
                и Решение (ЕС) 2018/1211
                  8
                на 16 юли 2018 г. относно подписването, от името на Европейския съюз, на Протокол към Спогодбата за международни случайни превози на пътници, извършвани с автобуси (Интербус), относно международните редовни и специализирани редовни превози на пътници, извършвани с автобуси (наричан по-нататък „Протокол за редовни и специализирани редовни превози“) и на Протокол за изменение на Спогодбата за международни случайни превози на пътници, извършвани с автобуси (Интербус), с което се предоставя възможността за присъединяване на Кралство Мароко (наричан по-нататък „Протокол относно Кралство Мароко“).

               3)Съюзът подписа Протокола за редовни и специализирани редовни превози на 24 септември 2018 г., а Протокола относно Кралство Мароко — на 11 април 2019 г.

               4)Освен Съюза, Босна и Херцеговина, Черна гора и Турция подписаха протокола относно Кралство Мароко. Протоколът относно международните редовни и специализираните редовни превози на пътници, извършвани с автобуси, бе подписан единствено от Съюза.

               5)Срокът, в който двата протокола бяха открити за подписване, изтече на 16 април 2019 г. За да се позволи на все още неподписалите настоящи договарящи страни по спогодбата Интербус да подпишат и да сключат двата протокола, е целесъобразно протоколите да бъдат изменени, така че да не предвиждат срок, до който да са открити за подписване.

               6)Целесъобразно е протоколът относно Кралство Мароко да бъде изменен така, че да влезе в сила след подписването и ратифицирането му от всички настоящи договарящи страни по спогодбата Интербус.

               7)Една от договарящите страни по спогодбата Интербус е променила своето официално наименование, а именно Република Северна Македония, и е целесъобразно това да бъде отразено в текстовете на протоколите.

               8) Положените до 16 април 2019 г. подписи върху протоколите следва да останат валидни.

               9) Поради това Комисията следва да бъде упълномощена да води преговори от името на Европейския съюз за изменения на Протокола за редовни и специализирани редовни превози и на Протокола относно Кралство Мароко,

               ПРИЕ НАСТОЯЩОТО РЕШЕНИЕ:

               Член 1

               С настоящото Комисията се упълномощава да води преговори, от името на Европейския съюз, за изменения на протокола към Спогодбата за международни случайни превози на пътници, извършвани с автобуси (Интербус), относно международните редовни и специализирани редовни превози на пътници, извършвани с автобуси, и на Протокола за изменение на Спогодбата за международни случайни превози на пътници, извършвани с автобуси (Интербус), с което се предоставя възможността за присъединяване на Кралство Мароко, с оглед на премахването на срока, до който протоколите са открити за подписване, за отразяване на промяната в наименованието на една от договарящите страни по спогодбата Интербус и за да бъде взето предвид наличието на нова разпоредба за начина на влизане в сила на протокола относно  Кралство Мароко.

               Член 2

               Указанията за водене на преговорите се съдържат в приложението.

               Член 3

               Преговорите се водят в консултация с [наименование на специалния комитет — добавя се от Съвета].

               Член 4

               Адресат на настоящото решение е Комисията.

               Съставено в Брюксел на  година.

                     За Съвета

                     Председател

                     (1)

                        ОВ L 321, 26.11.2002 г., стр. 13.

                     (2)

                        Освен Европейския съюз, следните държави са договарящи страни по Интербус: Република Албания, Босна и Херцеговина, Република Молдова, Черна гора, Република Северна Македония, Република Турция и Украйна (наричани по-долу „договарящи страни по спогодбата Интербус“).

                     (3)

                        SGS14/15073, 5.12.2014 г.

                     (4)

                        Решение (ЕС) 2018/1195 на Съвета от 16 юли 2018 г. за подписване, от името на Европейския съюз, на Протокол към Спогодбата за международни случайни превози на пътници, извършвани с автобуси (Интербус), относно международните редовни и специализирани редовни превози на пътници, извършвани с автобуси (ОВ L 214, 23.8.2018 г., стр. 3).Решение (ЕС) 2018/1211 на Съвета от 16 юли 2018 г. за подписване от името на Европейския съюз на протокол за изменение на Спогодбата за международни случайни превози на пътници, извършвани с автобуси (Интербус), с което се предоставя възможността за присъединяване на Кралство Мароко (ОВ L 222, 3.9.2018 г., стр. 1).

                     (5)

                        [ДА СЕ ДОБАВИ ОТПРАТКА]

                     (6)

                        Решение на Съвета от 3 октомври 2002 г. относно сключването на Спогодбата за международни случайни превози на пътници, извършвани с автобуси (Интербус) (OВ L 321, 26.11.2002 г., стp. 11).

                     (7)

                        ОВ L 214, 23.8.2018 г., стр. 3.

                     (8)

                        ОВ L 222, 3.9.2018 г., стр. 1.

    ---documentbreak---

               ЕВРОПЕЙСКА КОМИСИЯ
            Брюксел, 29.11.2019
            COM(2019) 622 final
            ПРИЛОЖЕНИЕ
            към
            препоръка за Решение на Съвета
            за разрешаване на започването на преговори за изменение на Протокола към Спогодбата за международни случайни превози на пътници, извършвани с автобуси (Интербус), относно международните редовни и специализирани редовни превози на пътници, извършвани с автобуси, и на Протокола за изменение на Спогодбата за международни случайни превози на пътници, извършвани с автобуси (Интербус), с което се предоставя възможността за присъединяване на Кралство Мароко

               ПРИЛОЖЕНИЕ

               Указания за водене на преговори за изменение на Протокола към Спогодбата за международни случайни превози на пътници, извършвани с автобуси (Интербус), относно международните редовни и специализирани редовни превози на пътници, извършвани с автобуси, и на Протокола за изменение на Спогодбата за международни случайни превози на пътници, извършвани с автобуси (Интербус), с което се предоставя възможността за присъединяване на Кралство Мароко

               1.Понастоящем определеният в член 20, параграфи 1 и 2 срок от 16 април 2019 г. за подписване на Протокола към Спогодбата за международни случайни превози на пътници, извършвани с автобуси (Интербус), относно международните редовни и специализирани редовни превози на пътници, извършвани с автобуси, и на Протокола за изменение на Спогодбата за международни случайни превози на пътници, извършвани с автобуси (Интербус), с което се предоставя възможността за присъединяване на Кралство Мароко, следва да се премахне.

               2.Позоваването на „бившата югославска република Македония“ в двата протокола следва да се замени с „Република Северна Македония“.

               3.Протоколът за изменение на Спогодбата за международни случайни превози на пътници, извършвани с автобуси (Интербус), с което се предоставя възможността за присъединяване на Кралство Мароко, следва да влезе в сила едва след сключването му от всички настоящи договарящи страни по спогодбата Интербус.

               4.Договарящият следва да намери най-подходящия международен инструмент, чрез който да бъдат договорени измененията. Вече положените подписи следва да останат валидни.


               ЕВРОПЕЙСКА КОМИСИЯ
            Брюксел, 9.9.2019
            COM(2019) 407 final
            Препоръка за
            РЕШЕНИЕ НА СЪВЕТА
            за разрешаване на започването на преговори от името на Европейския съюз за сключването на споразумение между Европейския съюз и Република Сейшели относно достъпа на риболовни кораби, плаващи под знамето на Сейшелските острови, до водите на Майот

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕПОРЪКАТА

               •Основания и цели на препоръката

               Комисията предлага да се проведат преговори за ново споразумение между Европейския съюз и Република Сейшели относно достъпа на риболовни кораби, плаващи под знамето на Сейшелските острови, до водите и морските биологични ресурси на Майот под юрисдикцията на Европейския съюз. Комисията възнамерява да проведе преговорите за новото споразумение за достъп успоредно с преговорите за ново споразумение за партньорство в областта на устойчивото рибарство и нов протокол с Република Сейшели.

               •Съгласуваност с действащите разпоредби в тази област на политиката

               На 11 юли 2012 г. Европейският съвет прие Решение 2012/419/ЕС за изменение на статута на Майот по отношение на Европейския съюз
                  1
               , което се прилага от 1 януари 2014 г. От тази дата Майот вече не е отвъдморска страна или територия, а най-отдалечен регион на Съюза по смисъла на член 349 от Договора за функционирането на Европейския съюз (ДФЕС). Вследствие на това изключителната икономическа зона на Майот стана част от водите на ЕС.

               В резултат на това през 2014 г. Европейският съюз и Сейшелските острови подписаха споразумение, с което се гарантират дейностите на кораби, плаващи под знамето на Сейшелските острови, в изключителната икономическа зона на Майот под юрисдикцията на Франция.

               Действащото в момента споразумение, което изтича на 6 юни 2020 г., позволява на осем сейшелски кораба да извършват риболов във водите на Майот. Извършваните от собственици на сейшелски кораби плащания за издаване на разрешения и за улов са единствената финансова компенсация по това споразумение, като те се събират от Франция от името на нейния най-отдалечен регион Майот. Франция използва тези приходи за установяване на подходяща нормативна уредба, дейности за контрол и материална инфраструктура, както и за адекватно изграждане на капацитет, за да може администрацията в Майот да изпълнява изискванията на общата политика в областта на рибарството. Споразумението подпомага отговорното рибарство във водите на ЕС, за да се гарантират опазването и устойчивата експлоатация на рибните ресурси.

                  Споразумението няма финансово отражение върху бюджета на ЕС.

               •Съгласуваност с други политики на Съюза

                  Преговорите със Сейшелските острови за ново споразумение и нов протокол за достъп до водите на Майот под юрисдикцията на ЕС са съгласувани с външната дейност на ЕС, насочена към държавите от Африка, Карибите и Тихоокеанския басейн, и по-конкретно с целите на Съюза по отношение на спазването на демократичните принципи и правата на човека.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Правното основание за решението се съдържа в част пета — „Външна дейност на Съюза“, дял V — „Международни споразумения“, член 218 от ДФЕС, в който се описва процедурата за водене на преговори и сключване на споразумения между ЕС и трети държави.

               •Субсидиарност (при неизключителна компетентност)

                  Не се прилага — изключителна компетентност.

               •Пропорционалност

                  Решението е пропорционално на целта.

               •Избор на инструмент

                  Инструментът е предвиден по силата на член 218, параграфи 3 и 4 от ДФЕС.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Споразумението за достъп на сейшелски кораби до водите на Майот няма финансово отражение върху бюджета на ЕС. Въпреки това в извършената от Комисията последваща и предварителна оценка на Споразумението за партньорство в областта на рибарството със Сейшелските острови и на протокола за прилагането му
                     2
                   се съдържаше преглед и на начина, по който функционира споразумението за достъп.

                  В оценката, която беше проведена през 2019 г., беше формулирано заключението, че споразумението за достъп до водите на Майот следва да бъде подновено заедно с нов протокол за прилагане на Споразумението за партньорство в областта на рибарството със Сейшелските острови, за да бъде продължено привеждането в съответствие на техническите и финансовите условия на двата текста.

               •Консултации със заинтересованите страни

                  В рамките на последващата и предварителна оценка на Споразумението за партньорство в областта на рибарството със Сейшелските острови и на протокола за прилагането му бяха проведени консултации с държавите членки, представители на сектора и международни организации на гражданското общество, както и с представители на органа за управление на рибарството и гражданското общество на Сейшелските острови. Бяха проведени също така консултации в рамките на Консултативния съвет по далечно плаване, и по-специално на неговото заседание на 27 март 2019 г.

               •Събиране и използване на експертни становища

                  Не се прилага.

               •Оценка на въздействието

                  Не се прилага.

               •Пригодност и опростяване на законодателството

                  Не се прилага.

               •Основни права

                  В указанията за водене на преговори, предложени като приложение към решението, се препоръчва да се разреши започването на преговори, като се включи клауза относно последиците в случай на нарушаване на правата на човека и демократичните принципи.

               4.ОТРАЖЕНИЕ ВЪРХУ БЮДЖЕТА

                  Споразумението за достъп на сейшелски кораби до водите на Майот няма финансово отражение върху бюджета на ЕС.

               5.ДРУГИ ЕЛЕМЕНТИ

               •Планове за изпълнение и механизми за наблюдение, оценка и докладване

                  Очаква се преговорите да започнат през третото тримесечие на 2019 г.

               •Подробно разяснение на специфичните разпоредби на препоръката

                  Комисията препоръчва следното:

                  — Съветът да упълномощи Комисията да започне и проведе преговори за сключването на ново споразумение със Сейшелските острови, осигуряващо достъп на сейшелски кораби до водите на Майот под юрисдикцията на ЕС,

                  — Комисията да бъде определена за преговарящ на ЕС по този въпрос,

                  — Комисията да води преговорите в консултация със специалния комитет, създаден в съответствие с Договора за функционирането на Европейския съюз,

                  — Съветът да одобри указанията за водене на преговори, приложени към настоящата препоръка.

               Препоръка за

               РЕШЕНИЕ НА СЪВЕТА

               за разрешаване на започването на преговори от името на Европейския съюз за сключването на споразумение между Европейския съюз и Република Сейшели относно достъпа на риболовни кораби, плаващи под знамето на Сейшелските острови, до водите на Майот

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като припомня Решението на Европейския съвет от 11 юли 2012 г. за изменение на статута на Майот по отношение на Европейския съюз
                  3
               ,

               като взе предвид препоръката на Европейската комисия,

               като има предвид, че следва да се започнат преговори за сключване на споразумение между Европейския съюз и Република Сейшели относно достъпа на кораби, плаващи под знамето на Сейшелските острови, до водите на Европейския съюз, и по-специално до изключителна икономическа зона край бреговете на Майот,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да проведе преговори с Република Сейшели за споразумение относно достъпа на риболовни кораби, плаващи под знамето на Република Сейшели, до водите и морските биологични ресурси на Съюза, и по-специално до водите и морските биологични ресурси в изключителната икономическа зона край бреговете на Майот.

               Член 2

               Указанията за водене на преговорите се съдържат в приложението.

               Член 3

               Преговорите се водят в консултация с [наименование на специалния комитет, определен от Съвета].

               Член 4

               Адресат на настоящото решение е Комисията.

               Съставено в Брюксел на  година.

                     За Съвета

                     Председател

                     (1)

                        ОВ L 204, 31.7.2012 г., стр. 131.

                     (2)

                  https://publications.europa.eu/en/publication-detail/-/publication/5e1b1689-7785-11e9-9f05-01aa75ed71a1/language-en/format-PDF/source-97941423

                     (3)

                        ОВ L 204, 31.7.2012 г., стр. 131.

    ---documentbreak---

               ЕВРОПЕЙСКА КОМИСИЯ
            Брюксел, 9.9.2019
            COM(2019) 407 final
            ПРИЛОЖЕНИЕ
            към Препоръка за
            РЕШЕНИЕ НА СЪВЕТА
            за разрешаване на започването на преговори от името на Европейския съюз за сключването на споразумение между Европейския съюз и Република Сейшели относно достъпа на риболовни кораби, плаващи под знамето на Сейшелските острови, до водите на Майот

               ПРИЛОЖЕНИЕ

               Указания за водене на преговори

               –Целта на преговорите е да се сключи споразумение между Европейския съюз и Република Сейшели относно достъпа на риболовни кораби, плаващи под знамето на Република Сейшели, до водите и морските биологични ресурси на Европейския съюз, и по-специално до водите и морските биологични ресурси в изключителната икономическа зона край бреговете на Майот.

               –Поради това в споразумението относно достъпа на сейшелски кораби до водите на Майот под юрисдикцията на ЕС следва да се определят общата рамка, общите принципи и целите, на които се основава този достъп. То следва да съдържа клауза, с която се отменя действащото в момента споразумение за достъп между Европейския съюз и Република Сейшели
                  1
               .

               –За да може с новото споразумение да се осигури и укрепи отговорното и устойчивото рибарство, при преговорите Комисията следва да се ръководи от следните цели:

               ·да се осигури достъп за кораби, плаващи под знамето на Сейшелските острови, до водите и морските биологични ресурси на Европейския съюз, и по-специално до водите и морските биологични ресурси в изключителната икономическа зона край бреговете на Майот, както и необходимите разрешения за риболов за кораби, плаващи под знамето на Сейшелските острови, за извършване на риболовни дейности в посочената изключителна икономическа зона;

               ·да бъдат взети под внимание най-добрите налични научни становища и съответните планове за управление, приети от регионалните организации за управление на рибарството, за да се гарантира екологичната устойчивост на риболовните дейности и да се насърчи управлението на океаните на международно равнище. Риболовните дейности следва да бъдат насочени изключително към наличните ресурси, като се вземе предвид риболовният капацитет на местния флот и същевременно се отдели специално внимание на далекомигриращия характер на съответните запаси;

               ·да се осигури достъп до морските биологични ресурси за кораби, плаващи под знамето на Сейшелските острови, въз основа на критерии, сходни на критериите, които се прилагат по отношение на корабите на ЕС в зоната на компетентност на Комисията по рибата тон в Индийския океан (IOTC), както и въз основа на наблюдаваните тенденции през последните няколко години;

               ·в споразумението да се включат такси за издаване на разрешения, които трябва да се плащат само от корабособствениците. Не следва да се предвижда финансово участие от правителството на Сейшелските острови;

               ·да се гарантира, че протоколът ще помогне за насърчаването на растежа и достойните условия на труд в морския сектор, като се вземат предвид съответните конвенции на Международната организация на труда;

               ·да бъде включена клауза относно последиците в случай на нарушаване на правата на човека и демократичните принципи.

               –В споразумението следва да бъдат определени по-специално:

               ·обхванатата от споразумението зона за риболов, чиито граници следва да бъдат посочени в приложението към споразумението;

               ·възможностите за риболов (посочени по категории), които ще бъдат предоставени на риболовните кораби, плаващи под знамето на Сейшелските острови; и

               ·таксите, които риболовните кораби, плаващи под знамето на Сейшелските острови, трябва да заплащат, за да получат разрешение за достъп до водите и морските биологични ресурси на Съюза в изключителната икономическа зона край бреговете на Майот, както и условията за такива плащания.

               –

                     (1)

                        ОВ L 167, 6.6.2014 г., стр. 4.


title: Препоръка за РЕШЕНИЕ НА СЪВЕТА за упълномощаване на Европейската комисия да преговаря, от страна на Европейския съюз, за изменения на Виенската конвенция за защита на озоновия слой и на Монреалския протокол за веществата, които нарушават озоновия слой

text: ---pagebreak---  ---pagebreak---  ---pagebreak---  ---documentbreak---  ---pagebreak---